CELEX: 
Language: et
Date: 2018-01-25 00:00:00
Title: KOMISJONI DELEGEERITUD OTSUS (EL) …/…, kohaldatava süsteemi kohta ehitustöödel kasutatavate ning inimeste kõrgelt kukkumist takistavate või seda peatavate ankurdusseadmete toimivuse püsivuse hindamiseks ja kontrollimiseks vastavalt Euroopa Parlamendi ja nõukogu määrusele (EL) nr 305/2011

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu 9. märtsi 2011. aasta määruse (EL) nr 305/2011 (millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ)
                  1
                artikli 28 kohaselt hinnatakse ja kontrollitakse ehitustoodete põhiomadustega seotud toimivuse püsivust vastavalt määruse (EL) nr 305/2011 V lisas sätestatud süsteemidele.
            
            
               Määruse (EL) nr 305/2011 artikli 28 lõike 2 ja artikli 60 punkti h kohaselt on komisjonile delegeeritud ülesanne määrata kindlaks, millist ehitustoodete toimivuse püsivuse hindamise ja kontrollimise süsteemi konkreetse ehitustoote, ehitustoodete rühma või konkreetse põhiomaduse suhtes kohaldada, võttes arvesse nimetatud sätetes osutatud kaalutlusi.
            
            
               Ehitustöödel kasutatavate ankurdusseadmete puhul, mille eesmärk on inimeste kõrgelt kukkumist takistada või see peatada, puudub siiani asjakohane otsus toodete toimivuse püsivuse hindamise ja kontrollimise süsteemi kindlaksmääramise kohta.
            
            
               Artikli 28 lõike 2 kohaselt peaks toimivuse püsivuse hindamise ja kontrollimise süsteem valiku eesmärk olema leida tootjate jaoks kõige vähem koormav süsteem, võttes arvesse kõiki asjakohaseid kaalutlusi.
            
            
               Euroopa Liidu Kohus tegi 2010. aastal otsuse
                  2
                küsimuses, kas teatavad ankurdusseadmed on hõlmatud isikukaitsevahendeid käsitleva nõukogu direktiiviga 89/686/EMÜ
                  3
                või ehitutooteid käsitleva nõukogu direktiiviga 89/106/EMÜ
                  4
               . Kohus leidis, et isikukaitsevahendite kvalifitseerimine eeldab, et toote kasutaja kannab või hoiab seda või vähemalt saab seda kanda või hoida kogu ohtlikus olukorras olemise ajal ning seega peab see endast kujutama teisaldatavat toodet. Kasutamise ajal ehitise külge kinnitatavad ankurdusseadmed ei ole seega ette nähtud kasutaja poolt kandmiseks või hoidmiseks nõukogu direktiivi 89/686/EMÜ
                  5
               tähenduses. Teisest küljest leidis kohus, et nõukogu direktiivi 89/106/EMÜ kohaldamine konkreetse toote suhtes eeldab kahe tingimuse täitmist – üks on seotud toote olemuse ja teine selle funktsiooniga
                  6
               . Ankurdusseadmed, mis on kinnitatud sellisel viisil, et need moodustavad osa ehitisest (toote olemus) ja mille eesmärk on tagada ohutus ehitise kasutamisel või ehitustööde tegemisel, takistades inimeste kõrgelt kukkumist (toote funktsioon), on seega hõlmatud nõukogu direktiiviga 89/106/EMÜ
                  7
               . See otsus kehtib ka juhul, kui kohaldatakse määrust (EL) nr 305/2011, millega ei muudetud märkimisväärselt ehitustoodete määratlust
                  8
               .
            
            
               Standardis EN 795:2012 määratletud A-, C- ja D-tüüpi ankurdusseadmed peavad olema alaliselt struktuuri külge kinnitatud ning seega ei ole need kõnealuse otsuse kohaselt isikukaitsevahendid, nagu on sätestatud komisjoni rakendusotsuses (EL) 2015/2181
                  9
               . Kui need on siiski mõeldud kinnitamiseks viisil, et need moodustavad osa ehitisest ja nende eesmärk on tagada ohutus ehitise kasutamisel või ehitustööde tegemisel, takistades inimeste kõrgelt kukkumist või peatades kõrgelt kukkumise, tuleb neid käsitada ehitustoodetena ning need on seega hõlmatud määrusega (EL) nr 305/2011.
            
            
               Ankurdusseadmed, mille eesmärk on takistada inimeste kukkumist ja mis kuuluvad määruse (EL) 2016/425
                  10
                kohaldamisalasse, liigitatakse alates 21. aprillist 2018 selle määruse I lisas sätestatud III riskikategooriasse, kuna need on tooted, mille eesmärk on kaitsta kasutajaid ohtude eest, millel võivad olla väga tõsised tagajärjed, nagu surm või pöördumatu tervisekahjustus kõrgelt kukkumise tagajärjel. Seega kohaldatakse selliste ankurdusseadmete suhtes ELi tüübihindamist (otsuse nr 768/2008/EÜ
                  11
                moodul B) vastavalt määruse (EL) nr 2016/425 V lisale ning kas tootmise sisekontrollil põhinevat tüübivastavust ja juhuslike ajavahemike järel tehtavat tootekontrolli (otsuse nr 768/2008/EÜ moodul C2) vastavalt selle määruse VII lisale või tootmiskvaliteedi tagamisel põhinevat tüübivastavust (otsuse nr 768/2008/EÜ moodul D) vastavalt selle määruse VIII lisale.
            
            
               Kuni 20. aprillini 2018 kohaldatakse ankurdusseadmete suhtes, mille eesmärk on takistada inimeste kukkumist ja mis kuuluvad nõukogu direktiivi 89/686/EMÜ kohaldamisalasse, selle direktiivi artiklis 10 sätestatud ELi tüübihindamist, ning nende tootmise suhtes kohaldatakse kas valmistoote EÜ kvaliteedikontrollisüsteemi (kõnealuse direktiivi artikli 11 punkt A) või järelevalvel põhinevat toodangu EÜ kvaliteeditagamissüsteemi (kõnealuse direktiivi artikli 11 punkt B).
            
            
               Võttes arvesse ankurdusseadmete kasutamist ja võimalikku surma või pöördumatu tervisekahjustuse ohtu, mille eest seadmed peaksid kasutajat kaitsma, on soovitav, et ehitustoodetena käsitatavate ankurdusseadmete suhtes kohaldatakse toimivuse püsivuse hindamise ja kontrollimise süsteemi, mis on võrreldav isikukaitsevahenditena liigitatavate ankurdusseadmete vastavushindamise menetlustega. See tähendab sellise toimivuse püsivuse hindamise ja kontrollimise süsteemi kasutamist, mis sisaldab valmistajatehase tootmisohje pidevat järelevalvet ja hindamist ning teavitatud toote sertifitseerimisasutuse poolt tootmisettevõttes või tootmisettevõtte laoruumides võetud näidiste kontrollkatsetamist.
            
            
               Neid kaalutlusi arvesse võttes on komisjon käesoleva delegeeritud otsuse eelnõuga hõlmatud ehitustoodete jaoks valinud määruse (EL) nr 305/2011 V lisas sätestatud süsteemi 1+. 
            
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Ehitustoodete nõuanderühm
                  12
                arutas otsuse eelnõud oma 9. detsembri 2016. aasta koosolekul ning see esitati ekspertidele kirjalikuks konsultatsiooniks ajavahemikul 25. november 2016 kuni 16. jaanuar 2017. Enne seda anti kõigile liikmesriikidele võimalus nimetada eksperte konsulteerimises osalemiseks. Lisaks ekspertidele konsulteeriti ka teiste väliste sidusrühmadega. Nõuanderühmas arutlusel olnud ja kirjaliku konsulteerimisega seotud dokumendid saadeti üheaegselt Euroopa Parlamendile ja nõukogule, nagu on ette nähtud delegeeritud õigusakte käsitlevas ühises seisukohas. Kõigi eelnevate konsultatsioonide käigus esitatud märkusi võeti arvesse eelnõu lõpliku versiooni koostamisel, mis esitati talitustevaheliseks konsulteerimiseks.
            
            
               Eelnõu avaldati üldsuse tagasiside saamiseks parema õigusloome portaalis 12. juulist 9. augustini 2017. Tagasiside saadi kahelt sidusrühmalt. Üks sidusrühm toetas oma märkustes kavandatud ehitustoodete toimivuse püsivuse hindamise ja kontrollimise süsteemi, soovitades samas siiski süsteemi 2+ kasutamist. Kuna need ettepanekud oli vastukäivad, ei saanud neid mõlemaid arvesse võtta. Teine sidusrühm osutas peamiselt arutelude seisule CENi tehnilises komitees, mis töötab välja asjakohast standardit, toimivuse püsivuse hindamise ja kontrollimise süsteemidele 3 ja 2+, mis on varem sarnaste toodete jaoks välja valitud, õnnetusi käsitleva dokumentatsiooni puudumisele, VKEde kuludele, toimivuse püsivuse hindamise ja kontrollimise süsteemi muutmise vajadust tingiva tehnilise arengu puudumisele ning asjaolule, et põhjendusi toimivuse püsivuse hindamise ja kontrollimise süsteemi valimiseks (vt põhjendus 2) on süsteemis 2+ arvesse võetud. Kuna nendes märkustes esitati vastukäivaid eelistusi toimivuse püsivuse hindamise ja kontrollimise süsteemi suhtes, eelistades ühelt poolt maksimaalselt süsteemi 3, teiselt poolt aga süsteemi 2+, ei võetud arvesse asjaolu, et süsteem 2+ ei näe ette näidiste kontrollkatsetamist, samuti ei arvestatud isikukaitsevahenditena käsitatavate ankurdusseadmete vastavushindamise menetlusi, jättes need arvesse võtmata. Seega ei muudetud määrust pärast tagasiside saamist. 
            
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EL) nr 305/2011 artikli 28 lõike 2 ja artikli 60 punkti h kohaselt määratakse komisjoni delegeeritud õigusaktidega kindlaks, millist selle määruse V lisas sätestatud ehitustoodete toimivuse püsivuse hindamise ja kontrollimise süsteemi konkreetse ehitustoote, ehitustoodete rühma või konkreetse põhiomaduse suhtes kohaldada, võttes arvesse nimetatud sätetes osutatud kaalutlusi.
            
         
         
            
               Toimivuse püsivuse hindamise ja kontrollimise süsteemi kindlaksmääramisel määruse (EL) nr 305/2011 artikli 28 lõike 2 kohaselt võtab komisjon arvesse mõju inimeste tervisele ja ohutusele ning valib kõige vähem koormava ja samas kõiki ehitistele esitatavaid põhinõudeid järgiva süsteemi. Määruse (EL) nr 305/2011 artikli 60 punkti h kohaselt võetakse seejuures arvesse ehitustoote rolli ehitistele esitatavate põhinõuete seisukohast toote eeldatava kasutusaja jooksul.
            
            
               Otsuse eelnõu on kooskõlas proportsionaalsuse põhimõttega, kuna sellise toimivuse püsivuse hindamise ja kontrollimise süsteemi kohaldamine, mis on võrreldav isikukaitsevahenditena liigitatavate ankurdusseadmete vastavushindamise menetlustega, edendab sarnaste toodete suhtes kohaldatavate õigusraamistike sidusust ning määrusega (EL) nr 305/2011 kehtestatud harmoniseeritud süsteemi tugevust ja usaldusväärsust.
            
            
               Seega on otsuse eelnõu eeldatavasti kogu ehitussektori huvides.
            
            
               KOMISJONI DELEGEERITUD OTSUS (EL) …/…,
            
            
               25.1.2018,
            
            
               kohaldatava süsteemi kohta ehitustöödel kasutatavate ning inimeste kõrgelt kukkumist takistavate või seda peatavate ankurdusseadmete toimivuse püsivuse hindamiseks ja kontrollimiseks vastavalt Euroopa Parlamendi ja nõukogu määrusele (EL) nr 305/2011
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 9. märtsi 2011. aasta määrust (EL) nr 305/2011, millega sätestatakse ehitustoodete ühtlustatud turustustingimused ning tunnistatakse kehtetuks nõukogu direktiiv 89/106/EMÜ,
                  13
                eriti selle artiklit 28 ja artikli 60 punkti h,
            
            
               ning arvestades järgmist:
            
            
               (1)Puudub asjakohane otsus selliste ehitustöödel kasutatavate ankurdusseadmete toimivuse püsivuse hindamise ja kontrollimise kohta, mille eesmärk on inimeste kõrgelt kukkumist takistada või kõrgelt kukkumine peatada (edaspidi „ankurdusseadmed“). Seepärast on vaja kindlaks määrata, millist toimivuse püsivuse hindamise ja kontrollimise süsteemi ankurdusseadmete suhtes kohaldada. 
            
            
               (1)Võttes arvesse asjaolu, et ankurdusseadmete eesmärk on inimeste kõrgelt kukkumist takistada või kõrgelt kukkumine peatada, on asjakohane valida toimivuse püsivuse hindamise ja kontrollimise süsteem, mis sisaldab valmistajatehase tootmisohje pidevat järelevalvet ja hindamist ning teavitatud toote sertifitseerimisasutuse poolt tootmisettevõttes või tootmisettevõtte laoruumides võetud näidiste kontrollkatsetamist,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Käesolevat otsust kohaldatakse ehitustöödel kasutatavate ankurdusseadmete suhtes, mille eesmärk on inimeste kõrgelt kukkumist takistada või kõrgelt kukkumine peatada.
            
            
               Artikkel 2
            
            
               Artiklis 1 osutatud ankurdusseadmete põhiomadustega seotud toimivuse püsivust hinnatakse ja kontrollitakse lisas sätestatud süsteemi kohaselt.
            
            
               Artikkel 3
            
            
               Käesolev otsus jõustub kahekümnendal päeval pärast selle avaldamist Euroopa Liidu Teatajas.
            
         
         
            
               Brüssel, 25.1.2018
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        ELT L 88, 4.4.2011, lk 5.
               
               
                  
                     (2)
                  
                        Kohtu 21. oktoobri 2010. aasta otsus kohtuasjas C-185/08: Latchways, EKL 2010, lk I-9983.
               
               
                  
                     (3)
                  
                        Nõukogu 21. detsembri 1989. aasta direktiiv 89/686/EMÜ isikukaitsevahendeid käsitlevate liikmesriikide õigusaktide ühtlustamise kohta (EÜT L 399, 30.12.1989, lk 18).
               
               
                  
                     (4)
                  
                        Nõukogu 21. detsembri 1988. aasta direktiiv 89/106/EMÜ ehitustooteid puudutavate liikmesriikide õigus- ja haldusnormide ühtlustamise kohta (EÜT L 40, 11.2.1989, lk 12).
               
               
                  
                     (5)
                  
                        Kohtuasi C-185/08, punkt 42.
               
               
                  
                     (6)
                  
                        Ibidem, punkt 50.
               
               
                  
                     (7)
                  
                        Ibidem, punktid 53, 55 ja 56.
               
               
                  
                     (8)
                  
                        Vt nõukogu direktiivi 89/106/EMÜ artikli 1 lõige 2 ja määruse (EL) nr 305/2011 artikli 2 lõige 1.
               
               
                  
                     (9)
                  
                        Komisjoni 24. novembri 2015. aasta rakendusotsus (EL) 2015/2181 standardi EN 795:2012 „Kukkumisvastased isikukaitsevahendid. Ankurdusseadmed” viite piirangutega avaldamise kohta Euroopa Liidu Teatajas vastavalt Euroopa Parlamendi ja nõukogu määrusele (EL) nr 1025/2012 (ELT L 309, 26.11.2015, lk 10).
               
               
                  
                     (10)
                  
                        Euroopa Parlamendi ja nõukogu 9. märtsi 2016. aasta määrus (EL) 2016/425, mis käsitleb isikukaitsevahendeid ja millega tunnistatakse kehtetuks nõukogu direktiiv 89/686/EMÜ (ELT L 81, 31.3.2016, lk 51).
               
               
                  
                     (11)
                  
                        Euroopa Parlamendi ja nõukogu 9. juuli 2008. aasta otsus nr 768/2008/EÜ toodete turustamise ühise raamistiku kohta ja millega tunnistatakse kehtetuks nõukogu otsus nr 93/465/EMÜ (ELT L 2018, 13.8.2008, lk 82).
               
               
                  
                     (12)
                  
                        Komisjoni eksperdirühmade ja teiste sarnaste üksuste registri kood E01329.
               
               
                  
                     (13)
                  
                        ELT L 88, 4.4.2011, lk 5.
               
            
      
    ---documentbreak--- 
      
         
         
            
               LISA
            
            
               TOIMIVUSE PÜSIVUSE HINDAMISE JA KONTROLLIMISE SÜSTEEM
            
            
            
                     
                        Tooted ja kavandatud kasutusala
                     
                  
                  
                     
                        Põhiomadused
                     
                  
                  
                     
                        Kohaldatav süsteem 
                     
                  
               
                     
                        Ehitustöödel kasutatavad ankurdusseadmed, mille eesmärk on inimeste kõrgelt kukkumist takistada või kõrgelt kukkumine peatada
                     
                  
                  
                     
                        Kõik põhiomadused
                     
                  
                  
                     
                        1+